b'\n_START_ARTICLE_\nHenetika\n_START_PARAGRAPH_\nAng henetika (mula sa Griyegong genetikos,  o "pinagmulan") ay ang agham ng mga hene (gene, genes), pamanang katangian at pagkakaiba-iba ng mga organismo. Ang katagang \xe2\x80\x9chenetika\xe2\x80\x9d ay unang iminungkahi upang ipaliwanag ang pag-aaral ng mga namamanang katangian at ng agham ng pagkakaiba-iba ng mga organismo ng bantog na Britanyong siyentipiko na si William Bateson sa kanyang liham kay Adam Sedgwick na may petsang 18 Abril 1905.  Unang ginamit ni Bateson ang katagang \xe2\x80\x9chenetika\xe2\x80\x9d sa publiko noong 1906 sa Pangatlong Pandaigdigang Pagpupulong sa Haybridisasyon ng mga Halaman na naganap sa (Londres, Ingglatera)._NEWLINE_Ang henetika ang pag-aaral ng mga hene, kung ano ang bumubuo sa mga ito, paano sila gumaganap, paano sila naipapasa mula sa mga magulang patungo sa mga anak, at paano sila nagbabago.\n_START_SECTION_\nPaglalarawan\n_START_PARAGRAPH_\nAng buhay sa mundo ay isang walang-katapusang tanikala, dahil bawat salinlahi ay kakawing ng nakalipas na henerasyon sa pamamagitan ng isang hibla ng buhay na sustansiya.  Nagbibigay at nagiiwan ang mga magulang na organismo sa kanilang mga anak ng mga bahagi nila upang makapagsimula ang mga anak na ito ng sarili naman nilang mga anak.  Nababatay at nakaayon sa mga "utos" ng mga sustansiyang namana mula sa mga magulang ang pagunlad at paglaki ng isang bagong indibidwal. Natatagpuan ang mga "kautusang" ito sa malaking molekulang tinatawag na hene (o gene).\n_START_SECTION_\nMga pamanang katangian\n_START_PARAGRAPH_\nAng pamanang katangian at pagkakaiba-iba nito ang bumubuo sa henetika.  Ginamit ng tao ang kaalaman nito sa henetika bago pa man ang kasaysayan sa kanyang paghahayupan at paghahalaman.  Sa makabagong pananaliksik, nagbibigay ng mahalagang kasangkapan ang henetika sa pananaliksik sa gawain ng isang partikular na hene, katulad ang pagsusuri ng mga pagniniig ng mga hene.\n_START_SECTION_\nAng mga hene\n_START_PARAGRAPH_\nSa loob ng mga organismo, karaniwang dala ng mga kromosoma ang mga henetikong impormasyon na ipinakikita bilang kimika ng mga partikular na molekula ng DNA (deoxyribonucleic acid)._NEWLINE_Ang mga hene ang nagdidikta sa mga impormasyong kailangan upang maiayos ang mga aminoasidos sa pagbuo ng proteina na sa lumaon ay may malaking papel sa pagtiyak ng penotipo (phenotype) o itsurang pisikal na isang organismo.  Sa mga diploideng organismo, ang alelong  dominante  (dominant allele) sa isang kromosoma ay nagkukubli sa pagpapahiwatig ng isang mahinang henes (recessive gene) sa kahati nitong henes._NEWLINE_Ang salitang \xe2\x80\x9cmagtakda\xe2\x80\x9d sa henetika ay karaniwang ginagamit upang ipakahulugan na ang isang hene ay naglalaman ng mga instruksiyon kung paano makabubuo ng isang partikular na proteina tulad ng \xe2\x80\x9cnagtatakda ng hene para sa proteina\xe2\x80\x9d.  Ang kaisipang \xe2\x80\x9cisang hene, isang proteina\xe2\x80\x9d ay sinasabing pinapayak na paliwanag lamang.   Halimbawa, ang isang nag-iisang henes ay maaring makabuo ng iba\xe2\x80\x99t-ibang produkto depende kung papaano sinupil ang transkripsiyon nito.   Ang kodigo ng hene (gene code) sa pagkakaayos ng mga nucleotide na mRNA, tRNA at rRNA ay kinakailangan sa sintesis ng proteina._NEWLINE_Maraming mga uri at bilang ng mga hene. Naglalaman ang bawat uri o espesye ng iba\'t ibang mga hene.  Sa bawat panahon ng paggawa ng anak o reproduksiyon, nagpapasa ang mga magulang ng ilang bungkos ng mga hene sa kanilang mga supling.  Subalit may maliit na pagkakaiba ang bawat bungkos mula sa iba pang mga bungkos ng mga hene na ipinasa ng parehong pares ng magulang.  Dahil dito, kapag nagkaanak ang mga magulang ng ilang bilang ng mga supling, matutuklasan ng mga magulang na ito, mahigit-kumulang, na mayroon silang pagkakatulad o pagkakahawig sa kanilang mga anak, bagaman natatangi ang bawat anak._NEWLINE_Ang mga hene ang nakaalam ng mga ninuno ng isang organismo lalo na sa tao. Ang mga hene ng isang patay ng tao ay pwedeng i-kumpara sa mga buhay na tao para malaman ang mga kalahi o kamaganak niya dahil ang mga hene ay mag-kaparehas lang sa mga mag-kalahi.\n_START_SECTION_\nMga katungkulan ng hene\n_START_PARAGRAPH_\nMaraming tinitiyak (ngunit hindi lahat) ang henetika sa itsura ng mga organismo kasama ang tao.  May papel rin ang pagkakaiba ng kapaligiran at mga bagay na walang direksiyon.  Ang monosigotikong kambal (\xe2\x80\x9cidentical twins\xe2\x80\x9d), ay klona na bunga ng maagang paghahati ng isang bilig.  Mayroong parehong DNA ang mga kambal ngunit magkaiba ng ugali at markang-daliri.  Ang mga halamang henetikong magkapareho na pinalaki sa malamig na klima ay mayroong maikli at less-saturated (hindi gaanong tigib) na mga asidong matataba upang maiwan ng paninigas nila kumpara sa pinalaki sa normal na kondisyones.\n_START_SECTION_\nKasaysayan ng larangan\n_START_PARAGRAPH_\nSa kanyang sulating may pamagat na  "Versuche \xc3\xbcber Pflanzenhybriden" ("Mga Eksperimento sa Hibridisasyon ng Halaman") na inilathala noong 1865 sa Brunn Natural History Society,  ipinakita ni Gregor Mendel (isang monghe) ang mga padron ng ilang namamanang katangian ng halamang habitsuwelas at kanyang ipinakita na maipaliliwanag ito sa pamamagitan ng paggamit ng matematika.  Kahit na hindi sumusunod sa padrong ito ang lahat ng katangian ng pamanang Mendelyano,  ipinakita ng kanyang saliksik ang kainaman sa paggamit ng estadistika sa pag-aaral ng namamanang katangian.  Mula noon marami pang mas kumplehong porma ng namamanang katangian ang ipinakita._NEWLINE_Ang kahalagahan ng trabaho ni Mendel ay naunawaan lamang lubos matapos dumating ang bungad ng siglo 20 at pagkamatay niya, nang matagpuang muli ang resulta ng kanyang pananaliksik ng ibang siyentipiko na nanaliksik sa mga kamukhang suliranin._NEWLINE_Hindi naunawaan ni Mendel ang kalikasan ng mga namamanang katangian.  Ating alam ngayon na dala ng DNA ang ilang namamanang impormasyon.  (Sa mga retrobirus kasama ang mga birus ng trangkaso, onkobirus, HIV at marami pang ibang birus ng mga halaman na nasa RNA.) Ang manipulasyon ng DNA ay magkapagbabago sa namamanang katangian ng maraming organismo.'